PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/012	Bratislava 21. februára 2008	

Protimonopolný úrad Slovenskej republiky, odbor koncentrácií v správnom konaní číslo 0093/OK/2007 začatom dňa 12. 12. 2007 na základe oznámenia koncentrácie prostredníctvom splnomocneného právneho zástupcu Mgr. Martina Magála, LL.M., advokáta, Allen & Overy Bratislava, s. r. o., Carlton Savoy Building, Mostová 2, 811 02 Bratislava, vo veci koncentrácie podnikateľov Wolseley Eastern Europe, a. s., Libeň, U Pekařky 281/3, 180 00, Praha 8, Česká republika, IČ: 458 07 574, GAMA Myjava, s. r. o., Turá Lúka 240, 907 01 Myjava, IČO: 36 315 991 a GAMA bohemia, s. r. o., Velká nad Veličkou 877, 696 74, Česká republika, IČ: 262 27 932,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí nepriamej výlučnej kontroly podnikateľom Wolseley Eastern Europe, a. s., Libeň, U Pekařky 281/3, 180 00, Praha 8, Česká republika, IČ: 458 07 574, prostredníctvom spoločnosti Wolseley Slovakia, s. r. o., Stará Vajnorská 37, Bratislava 831 04, IČO: 31 404 367, nad podnikom podnikateľa GAMA Myjava, s. r. o., Turá Lúka 240, 907 01 Myjava, IČO: 36 315 991 a v nadobudnutí nepriamej výlučnej kontroly podnikateľom Wolseley Eastern Europe, a. s., Libeň, U Pekařky 281/3, 180 00, Praha 8, Česká republika, IČ: 458 07 574, prostredníctvom spoločnosti WOLSELEY Czech Republic, spol. s. r. o., Pražáková 36a/661, 619 00 Brno, Česká republika, IČ: 411 96 589, nad podnikom podnikateľa GAMA bohemia, s. r. o., Velká nad Veličkou 877, 696 74, Česká republika, IČ: 262 27 932, ku ktorej došlo na základe Hlavnej zmluvy uzatvorenej dňa 27. 11. 2007 medzi Jánom Holičom, Buchlovská 914/13, 907 01 Myjava, Pavlom Majdlenom, Pažického 404, 907 01 Myjava, podnikateľom GAMA bohemia, s. r. o., Velká nad Veličkou 877, 696 74, Česká republika, IČ: 262 27 932 a podnikateľom Wolseley Eastern Europe, a. s., Libeň, U Pekařky 281/3, 180 00, Praha 8, Česká republika, IČ: 458 07 574.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 4514/2007 dňa 12. 12. 2007 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ Wolseley Eastern Europe, a. s., Libeň, U Pekařky 281/3, 180 00, Praha 8, Česká republika, IČ: 458 07 574 (ďalej len „Wolseley“) prostredníctvom splnomocneného právneho zástupcu Mgr. Martina Magála, LL.M., advokáta, Allen & Overy Bratislava, s. r. o., Carlton Savoy Building, Mostová 2, 811 02 Bratislava (ďalej len „právny zástupca“), oznámil nadobudnutie nepriamej výlučnej kontroly podnikateľom Wolseley prostredníctvom spoločnosti Wolseley Slovakia, s. r. o., Stará Vajnorská 37, Bratislava 831 04, IČO: 31 404 367 (ďalej len „Wolseley Slovakia“) nad podnikom podnikateľa GAMA Myjava, s. r. o., Turá Lúka 240, 907 01 Myjava, IČO: 36 315 991 (ďalej len „GAMA Myjava“), ku ktorej došlo na základe Hlavnej zmluvy uzatvorenej dňa 27. 11. 2007 medzi Jánom Holičom, Buchlovská 914/13, 907 01 Myjava (ďalej len „pán Holič“), Pavlom Majdlenom, Pažického 404, 907 01 Myjava (ďalej len „pán Majdlen“), podnikateľom GAMA bohemia, s. r. o., Velká nad Veličkou 877, 696 74, Česká republika, IČ: 262 27 932 (ďalej len „GAMA bohemia“) a podnikateľom Wolseley (ďalej len „Hlavná zmluva“).

Dňa 12. 12. 2007 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo 0093/OK/2007, o čom úrad informoval oznamovateľa koncentrácie listom číslo 4620/PMÚ SR/2007 zo dňa 20. 12. 2007.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyššie uvedeným listom číslo 4620/PMÚ SR/2007 vyzval účastníka konania na doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť. Účastník konania doplnil chýbajúce informácie a podklady podľa § 10 ods. 12 zákona a vyhlášky listom zaevidovaným úradom pod číslom 61/2008 dňa 08. 01. 2008.

Z predložených podkladov a informácií, predovšetkým z ustanovení Hlavnej zmluvy, úrad zistil, že okrem toho, že uskutočnením posudzovanej koncentrácie získa podnikateľ Wolseley prostredníctvom spoločnosti Wolseley Slovakia nepriamu výlučnú kontrolu nad podnikom podnikateľa GAMA Myjava, podnikateľ Wolseley získa zároveň prostredníctvom dcérskej spoločnosti WOLSELEY Czech Republic, spol. s. r. o., Pražáková 36a/661, 619 00 Brno, Česká republika, IČ: 411 96 589 (ďalej len „Wolseley Czech Republic“) nepriamu výlučnú kontrolu aj nad podnikom podnikateľa GAMA bohemia. 

Vzhľadom na to, že v predmetnom oznámení koncentrácie označil účastník konania za účastníka koncentrácie na strane nadobúdaného subjektu iba podnikateľa GAMA Myjava, úrad vyzval účastníka konania, listom zaevidovaným úradom pod číslom 73/PMÚ SR/2008 zo dňa 10. 01. 2008, aby v súlade s ustanoveniami vyhlášky doplnil chýbajúce informácie a podklady týkajúce sa účastníka koncentrácie GAMA bohemia.

Chýbajúce informácie a podklady o účastníkovi koncentrácie GAMA bohemia doplnil účastník konania v súlade s ustanoveniami vyhlášky listom zaevidovaným úradom pod číslom 209/2008 dňa 21. 01. 2008. Doručením tohto listu sa oznámenie predmetnej koncentrácie stalo podľa § 10 ods. 12 zákona a vyhlášky úplným a dňa 22. 01. 2008 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom číslo 258/PMÚ SR/2008 zo dňa 23. 01. 2008.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 100 000 Sk bol uhradený dňa 03. 01. 2008.

Z podkladov a informácií, ktoré boli úradu predložené v predmetnom správnom konaní účastníkom konania vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

1.1	Wolseley

Spoločnosť Wolseley je akciovou spoločnosťou založenou podľa práva Českej republiky, ktorá je zapísaná v Obchodnom registri vedenom Mestským súdom v Prahe, oddiel: B, vložka: 10728. Vlastníkom spoločnosti Wolseley je podľa informácií uvedených v oznámení koncentrácie spoločnosť Wolseley Overseas Limited, Parkview 1220, Arlington Business Park, Theale, Reading, RG7 4GA, Spojené kráľovstvo Veľkej Británie a Severného Írska. Z oznámenia koncentrácie zároveň vyplýva, najvyššou materskou spoločnosťou, ktorá nepriamo vlastní spoločnosť Wolseley je spoločnosť Wolseley plc., Parkview 1220, Arlington Business Park, Theale, Reading, RG7 4GA (ďalej len „Wolseley plc.“).

Spoločnosť Wolseley plc. je materskou spoločnosťou viacerých spoločností na celom svete (ďalej len „skupina Wolseley“). Zoznam týchto spoločností je súčasťou spisového materiálu. Spoločnosť Wolseley plc. sa zaoberá predovšetkým dodávaním stavebných materiálov a služieb, pričom pôsobí najmä v distribúcii kúrenárskych a vodoinštalačných materiálov. 

Predmetom podnikania spoločnosti Wolseley a s ňou prepojených spoločností sú podľa oznámenia koncentrácie tieto činnosti:
-	realitná kancelária,
-	kúpa tovaru za účelom jeho ďalšieho predaja a predaj – okrem tovarov uvedených v prílohe zákona č. 455/91 Sb., o živnostenskom podnikaní a tovaru týmto zákonom vylúčeného,
-	ekonomické a organizačné poradenstvo.

Na území Slovenskej republiky pôsobí spoločnosť Wolseley prostredníctvom dcérskej spoločnosti Wolseley Slovakia, ktorá vykonáva nasledovné aktivity:
-	realitná kancelária sprostredkovanie kúpy a predaja nehnuteľností,
-	kúpa a predaj tovaru v rozsahu voľnej živnosti,
-	inžinierska činnosť okrem vybraných činností v stavebníctve,
-	činnosť organizačných a ekonomických poradcov,
-	sprostredkovateľská činnosť v oblasti obchodu, výroby a služieb v rozsahu voľnej živnosti,
-	organizovane kultúrnych, spoločenských, športových a vzdelávacích podujatí,
-	prieskum trhu a verejnej mienky,
-	poradenská činnosť v oblasti obchodu, výroby a služieb v rozsahu voľnej živnosti,
-	prenájom strojov a zariadení.

Podľa predložených informácií sa spoločnosti zo skupiny Wolseley ako aj spoločnosť Wolseley Slovakia sa zaoberajú distribúciou nasledovných produktov: systémy suchej výstavby, minerálne podhľady, izolačné materiály, zatepľovacie systémy, stavebná chémia, dvere, podlahy, základné stavebné materiály, farby, stavebné náradie, drevené materiály a strešné systémy.

Spoločnosť Wolseley Slovakia má na Slovensku prevádzkarne v Bratislave, Trnave, Trenčíne, Žiline, Žiari nad Hronom, Poprade a Prešove.

Na základe vyššie uvedených skutočností úrad dospel k záveru, že spoločnosť Wolseley je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.2	GAMA Myjava

Spoločnosť GAMA Myjava je spoločnosť s ručením obmedzeným zapísaná v Obchodnom registri Okresného súdu Trnava, oddiel: Sro, vložka číslo: 15798/T. Majiteľmi tejto spoločnosti sú pán Holič a pán Majdlen. 

Spoločnosť GAMA Myjava, sesterská spoločnosť spoločnosti GAMA bohemia, sa podľa oznámenia koncentrácie zaoberá nasledovnými aktivitami: 
-	kúpa tovaru za účelom jeho ďalšieho predaja konečnému spotrebiteľovi (maloobchod) v rozsahu voľnej živnosti,
-	kúpa tovaru za účelom jeho ďalšieho predaja na účely jeho predaja iným prevádzkovateľom živnosti (veľkoobchod) v rozsahu voľnej živnosti,
-	sprostredkovateľská činnosť,
-	nákup a predaj pyrotechnických výrobkov triedy II a podtriedy T1,
-	plynoinštalatérstvo,
-	vodoinštalatérstvo,
-	kurenárstvo,
-	vnútroštátna nákladná cestná doprava,
-	medzinárodná nákladná cestná doprava.

Podľa oznámenia koncentrácie sa spoločnosť GAMA Myjava zaoberá predovšetkým distribúciou nasledovných produktov: plyn, armatúry a príslušenstvo, kúrenie, rozvody vody, kotly, dymovody, ohrievače vody, radiátory, náradie, príslušenstvo, batérie, sprchy, doplnky, sanela, vybavenie kúpeľní sanitárna keramika, predstenové inštalačné systémy, výrobky z plastov, odpadové systémy, tesnenia, záhradný program a hydrantové skrine.

Podľa výpisu zo živnostenského registra sa spoločnosť GAMA Myjava organizačne člení na prevádzkarne v Bratislave, Žiline, Piešťanoch, Prešove, Trenčíne a Banskej Bystrici.

Vzhľadom na to, že spoločnosť GAMA Myjava je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.3	GAMA bohemia

Spoločnosť GAMA bohemia je spoločnosť s ručením obmedzeným založená podľa právneho poriadku Českej republiky zapísaná v Obchodnom registri vedenom Krajským súdom v Brne, oddiel: C, vložka: 37877. Majiteľmi spoločnosti GAMA bohemia sú pán Holič a pán Majdlen. 

Predmetom podnikania spoločnosti GAMA bohemia, ktorá je sesterskou spoločnosťou spoločnosti GAMA Myjava, sú podľa predložených podkladov a informácií tieto činnosti: 
-	kúpa tovaru za účelom jeho ďalšieho predaja – veľkoobchod,
-	špecializovaný maloobchod, 
-	sprostredkovateľská činnosť v oblasti obchodu a služieb,
-	cestná nákladná motorová doprava.

Spoločnosť GAMA bohemia nevlastní majetkové podiely v žiadnych spoločnostiach a svoje podnikateľské aktivity vykonáva podľa oznámenia koncentrácie na území Českej republiky. 

Z vyššie uvedených skutočností vyplýva, že spoločnosť GAMA bohemia je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 27. 11. 2007 bola uzatvorená Hlavná zmluva, na základe ktorej nadobudne spoločnosť Wolseley Slovakia 100 %-ný obchodný podiel v podniku podnikateľa GAMA Myjava. Podľa oznámenia koncentrácie je majiteľom väčšinového obchodného podielu v spoločnosti Wolseley Slovakia podnikateľ Wolseley, ktorý vykonáva v spoločnosti Wolseley Slovakia výlučnú kontrolu. Vzhľadom na to, že podnikateľ Wolseley vykonáva výlučnú kontrolu v spoločnosti Wolseley Slovakia, po uskutočnení predmetnej transakcie bude podnikateľ Wolseley prostredníctvom spoločnosti Wolseley Slovakia vykonávať nepriamu výlučnú kontrolu aj nad podnikom podnikateľa GAMA Myjava. 

Z ustanovení Hlavnej zmluvy vyplýva, že uskutočnením posudzovanej transakcie nadobudne spoločnosť Wolseley Czech Republic podnik podnikateľa GAMA bohemia. Podľa oznámenia koncentrácie je majiteľom väčšinového obchodného podielu v spoločnosti Wolseley Czech Republic podnikateľ Wolseley, ktorý vykonáva v spoločnosti Wolseley Czech Republic výlučnú kontrolu. Vzhľadom na to, že podnikateľ Wolseley vykonáva v spoločnosti Wolseley Czech Republic výlučnú kontrolu, po uskutočnení predmetnej transakcie bude podnikateľ Wolseley prostredníctvom spoločnosti Wolseley Czech Republic vykonávať nepriamu výlučnú kontrolu aj nad podnikom podnikateľa Gama bohemia.

Z vyššie uvedeného vyplýva, že uskutočnením posudzovanej transakcie získa podnikateľ Wolseley prostredníctvom svojich dcérskych spoločností možnosť rozhodovať o strategických otázkach v podniku podnikateľa GAMA Myjava a v podniku podnikateľa GAMA bohemia, čím získa podnikateľ Wolseley prostredníctvom svojich dcérskych spoločností nepriamu výlučnú kontrolu nad podnikom podnikateľa GAMA Myjava a nad podnikom podnikateľa GAMA bohemia.

Vzhľadom na vyššie uvedené úrad zistil, že uzatvorením Hlavnej zmluvy vznikla koncentrácia medzi podnikateľmi Wolseley, GAMA Myjava a GAMA bohemia podľa § 9 ods. 1 písm. b) zákona v spojení s § 9 ods. 4 písm. b) zákona.

3.	Účastníci konania a koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom konania v prípade predmetnej koncentrácie je podnikateľ Wolseley, ktorý získava prostredníctvom spoločnosti Wolseley Slovakia nepriamu výlučnú kontrolu nad podnikom podnikateľa GAMA Myjava a prostredníctvom spoločnosti Wolseley Czech Republic získava nepriamu výlučnú kontrolu nad podnikom podnikateľa GAMA bohemia. 

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade predmetnej koncentrácie sú teda účastníkmi koncentrácie podnikateľ Wolseley, ktorý získava prostredníctvom spoločnosti Wolseley Slovakia nepriamu výlučnú kontrolu nad podnikom podnikateľa GAMA Myjava a prostredníctvom spoločnosti Wolseley Czech Republic získava nepriamu výlučnú kontrolu nad podnikom podnikateľa GAMA bohemia, ako aj podnikatelia GAMA Myjava a GAMA bohemia, nad ktorými je nepriama výlučná kontrola získavaná. 

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií úrad zistil, že účastníci koncentrácie dosiahli v roku 2006 celosvetový celkový obrat vyšší ako 1 200 000 000 Sk a účastníci koncentrácie Wolseley a GAMA Myjava dosiahli v 2006 na území Slovenskej republiky každý celkový obrat vyšší ako 360 000 000 Sk. 

Z vyššie uvedeného vyplýva, že účastníci koncentrácie dosiahli zákonom stanovenú výšku obratov podľa § 10 ods. 1 písm. a) zákona, a teda predmetná koncentrácia podlieha kontrole úradu.

Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi,
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).

Z predložených podkladov a informácií úrad zistil, že právnym titulom vzniku predmetnej koncentrácie je Hlavná zmluva, ktorá bola uzatvorená dňa 27. 11. 2007. Vzhľadom na to, že oznámenie predmetnej koncentrácie bolo doručené úradu dňa 12. 12. 2007, predmetná koncentrácia bola oznámená úradu v zákonom stanovenej lehote. 

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

Z predložených podkladov a informácií úrad zistil, že aktivity účastníkov koncentrácie sa na území Slovenskej republiky prekrývajú na nasledovných relevantných trhoch: 
a)	nákup a predaj stavebného príslušenstva,
b)	nákup a predaj sanitárneho tovaru.

5.1.1	Relevantný trh nákupu a predaja stavebného príslušenstva

Pri vymedzení relevantného trhu nákupu a predaja stavebného príslušenstva vychádzali účastníci koncentrácie z aktuálnych podnikateľských aktivít účastníkov koncentrácie ako aj zo záverov v rozhodnutí úradu číslo 2006/FH/3/1/050 zo dňa 24. 04. 2006. 

Z predložených podkladov a informácií vyplýva, že relevantný trh nákupu a predaja stavebného príslušenstva zahŕňa všetky doplnkové produkty používané v stavebnom sektore, ako plynové hadice, tesnenia, plynomery, radiátorové ventily, príslušenstvo pre kúrenie, rozvody vody, kotly, dymovody, ohrievače vody, radiátory, náradie, príslušenstvo, pred-stenové inštalačné systémy, výrobky z plastov, odpadové systémy, tesnenia, hydrantové skrine.

Podľa záverov úradu v rozhodnutí číslo 2006/FH/3/1/050 zo dňa 24. 04. 2006 účastníci koncentrácie uvádzajú, že vzájomná zastupiteľnosť jednotlivých výrobkov stavebného príslušenstva pre odberateľa (stavebnú firmu) primárne závisí od funkčného určenia produktu. Keďže mnohé výrobky stavebného príslušenstva majú viaceré vlastnosti a slúžia na niekoľko rôznych účelov, akákoľvek segmentácia celkového trhu príslušenstva pre stavebný priemysel by bola umelá a nedokonalá. Vo všeobecnosti výrobcovia ponúkajú širokú škálu stavebných produktov a môžu vždy pomerne jednoducho rozšíriť rozsah produktov o nové druhy týchto produktov s rôznymi tvarmi a rozmermi. 

Vzhľadom na vyššie uvedené skutočnosti ako aj vzhľadom na objem a širokospektrálnosť jednotlivých tovarov distribuovaných účastníkmi koncentrácie, účastníci koncentrácie nepovažujú za potrebné špecifikovať a segmentovať stavebné príslušenstvo podľa jednotlivých predmetov.

Na základe vyššie uvedených informácií úrad zadefinoval relevantný trh z tovarového hľadiska v súlade s predchádzajúcou praxou úradu ako aj v súlade s názorom účastníka konania ako tovarový relevantný trh nákupu a predaja stavebného príslušenstva.

5.1.2	Relevantný trh nákupu a predaja sanitárneho tovaru

Pri vymedzení relevantného trhu nákupu a predaja sanitárneho tovaru vychádzali účastníci koncentrácie z podnikateľských aktivít účastníkov koncentrácie ako aj zo záverov v rozhodnutí úradu číslo 2005/FH/3/1/056 zo dňa 18. 05. 2005. 

Z predložených podkladov a informácií vyplýva, že sanitárny tovar je skupina výrobkov používaných predovšetkým v interiéri pri využívaní vody na hygienické účely. Zahŕňa umývadlá, drezy, výlevky, splachovacie WC, nádržky na vodu pre WC, dosky na WC, pisoáre, bidety, splachovacie systémy, kúpeľňové vane, sprchovacie vaničky, ochranné kryty pre sprchovanie, sprchovacie kúty, výrobky pre hydroterapiu, vodovodné armatúry a zmiešavacie batérie, kúpeľňový nábytok a doplnky, podstavce a príslušenstvo. V predchádzajúcom rozhodnutí úrad zároveň uviedol nasledujúce skutočnosti:

-	Umývadlá a drezy sa vyrábajú z rôznych materiálov - z keramiky, z akrylátu, z umelého kameňa, z plechu a liatiny pokrytej smaltom, z nerezu aj zo skla. Bez ohľadu na to, z akého materiálu sú vyrobené, sú schopné uspokojiť tú istú potrebu užívateľov. Umývadlá vyrobené z rôznych materiálov sú z hľadiska účelu použitia vzájomne zastupiteľné.

-	Splachovacie WC a pisoáre sa vyrábajú hlavne zo slinutej keramiky, pričom z konštrukčného hľadiska sa vyrába viacero druhov - na podstavci alebo pripevnené na stenu; s nádržkou umiestnenou pod stropom, na WC alebo vstavanou v stene; s veľkoobjemovou alebo maloobjemovou nádržkou. Výrobok pisoár je nahraditeľný výrobkom WC, ale WC nie je zastupiteľný iným tovarom.

-	Nádržky na vodu pre WC vyrábajú z rôznych materiálov, napríklad z keramiky alebo z umelej hmoty a rôznej konštrukcie - s odkrytým alebo zakrytým splachovacím mechanizmom, pričom všetky plnia ten istý účel použitia a sú vzájomne zastupiteľné. Keďže WC a nádržky na vodu pre WC sa používajú spolu, užívatelia si nádržku na vodu pre WC vyberajú s prihliadnutím na konštrukciu WC.

-	Kúpeľňové vane, ktoré sa vyrábajú z akrylátu, z umelého kameňa, z plechu a liatiny pokrytej smaltom, z nerezu aj zo skla, sú z hľadiska užívateľa vzájomne zastupiteľné, pretože plnia rovnaký účel použitia.

-	Sprchovacie vaničky, vyrábané z rôznych materiálov - z keramiky, z akrylátu, z umelého kameňa, z plechu a liatiny pokrytej smaltom, či z nerezu, slúžia tomu istému účelu použitia a z hľadiska užívateľa sú vzájomne zastupiteľné.

-	Ochranné kryty pre sprchovanie sa používajú spolu so sprchovacou vaničkou alebo kúpeľňovou vaňou a slúžia ako ochrana pred ošpliechaním kúpeľne vodou. Sprchovacie kúty sú zlúčené sprchovacie vaničky a ochranné kryty pre sprchovanie do jedného výrobku. Na výrobu ochranných krytov pre sprchovanie a sprchovacie kúty sa používajú akrylátové alebo zasklené panely. Keďže sprchovacie vaničky sa väčšinou používajú spolu s ochrannými krytmi pre sprchovanie, výrobcovia sprchovacích vaničiek vyrábajú aj ochranné kryty pre sprchovanie, často aj sprchovacie kúty a užívatelia si vyberajú z ochranných krytov pre sprchovanie s prihliadnutím na konštrukciu sprchovacie vaničky.

-	Vodovodné armatúry a zmiešavacie batérie sú zariadenia, ktoré umožňujú výtok vody, pričom zmiešavajú teplú a studenú vodu a regulujú jej intenzitu. Vodovodné armatúry a zmiešavacie batérie je možné rozdeliť podľa ich umiestnenia na umývadlové, drezové, sprchové, vaňové alebo podľa ich konštrukcie na kohútikové, pákové, termostatické a bezdotykové.

Hoci z hľadiska účelu použitia nemožno považovať rôzne sanitárne výrobky za vzájomne zastupiteľné, z hľadiska dopytu koneční užívatelia vyžadujú pri výstavbe a rekonštrukcii budov sady sanitárnych výrobkov s rovnakým dizajnom a zároveň majú záujem vybrať a nakúpiť si všetky druhy ďalších výrobkov určených na hygienické účely domácej aj zahraničnej výroby na jednom predajnom mieste. Z tohto dôvodu distributéri a predajcovia rozširujú ponúkaný sortiment o rozličné sanitárne výrobky od rôznych výrobcov v tuzemsku aj v zahraničí a týmto sanitárnym tovarom potom zásobujú veľkosklady alebo maloobchodné predajne v SR. 

Vzhľadom na to, aby mohli distribučné spoločnosti dodávať svojím zákazníkom celé sady sanitárnych výrobkov, od výrobcov zvyčajne požadujú všetky druhy výrobkov, ktoré vyrábajú. Na druhej strane výrobcovia obvykle ponúkajú zľavy z predajných cien vzťahujúce sa na predaj celých sád sanitárnych výrobkov, čím dávajú distributérom a predajcom dôležitú motiváciu. Vzhľadom na dlhú životnosť sanitárneho tovaru užívatelia menej často žiadajú jednotlivé kusy sanitárnych výrobkov.

Vzhľadom na vyššie uvedené skutočnosti ako aj vzhľadom na objem a širokospektrálnosť jednotlivých tovarov distribuovaných účastníkmi koncentrácie, účastníci koncentrácie nepovažujú za potrebné špecifikovať a segmentovať sanitárny tovar podľa jednotlivých druhov výrobkov.

Podľa predchádzajúceho rozhodnutia úradu ako aj podľa vyššie uvedených skutočností, účastníci koncentrácie v oznámení koncentrácie uvádzajú, že nákup a predaj sanitárneho tovaru možno definovať pre účely predmetnej koncentrácie ako jeden tovarový relevantný trh bez ďalšieho členenia vzhľadom na to, že z pohľadu dopytu užívatelia majú záujem nakúpiť sady sanitárnych výrobkov ako aj ďalšie sanitárne výrobky domácej aj zahraničnej výroby na jednom mieste a z tohto dôvodu z pohľadu ponuky distributéri a predajcovia sanitárneho tovaru nakupujú od rôznych výrobcov v tuzemsku aj v zahraničí celý sortiment sanitárnych výrobkov, ktorý potom ponúkajú užívateľom na jednom predajnom mieste.

Na základe vyššie uvedených informácií úrad zadefinoval relevantný trh z tovarového hľadiska v súlade s predchádzajúcou praxou úradu ako aj v súlade s názorom účastníka konania ako tovarový relevantný trh nákupu a predaja sanitárneho tovaru.

5.2	Priestorové relevantné trhy

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Z priestorového hľadiska vymedzili účastníci koncentrácie relevantný trh nákupu a predaja stavebného príslušenstva a relevantný trh nákupu a predaja sanitárneho tovaru minimálne územím Slovenskej republiky, pričom vychádzali z homogenity poskytovania a distribúcie predmetných tovarov na tomto území. Z oznámenia koncentrácie vyplýva, že podnikaniu na predmetných relevantných trhoch na území Slovenskej republiky nebránia žiadne významné technické, právne alebo administratívne prekážky a povolenia, ktoré si vyžadujú aktivity v rámci predmetných relevantných trhov platia pre celé územie Slovenskej republiky

Vstupom Slovenskej republiky do Európskej únie sa v Slovenskej republike uplatňujú štandardné právne predpisy Európskej únie v právnej aj hospodárskej oblasti, čo znamená, že podnikatelia z krajín Európskej únie majú rovnaké podmienky v rámci celej Európskej únie a pre dovozy stavebného príslušenstva a sanitárneho tovaru v rámci krajín Európskej únie neexistujú žiadne colné ani iné bariéry. Vzhľadom na vyššie uvedené skutočnosti je možné podnikať na tovarovom relevantnom trhu nákupu a predaja stavebného príslušenstva a na tovarovom relevantnom trhu sanitárneho tovaru aj na území širšom ako je územie Slovenskej republiky, resp. minimálne na území Európskej únie.

Vzhľadom na to, že tak ako bude uvedené neskôr, predmetná koncentrácia neovplyvní podmienky hospodárskej súťaže na relevantnom trhu nákupu a predaja stavebného príslušenstva ako ani na relevantnom trhu nákupu a predaja sanitárneho tovaru, úrad ponechal pre účely tohto rozhodnutia presnú definíciu priestorových relevantných trhov otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na relevantný trh nákupu a predaja stavebného príslušenstva a relevantný trh nákupu a predaja sanitárneho tovaru na území Slovenskej republiky. 

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Z oznámenia koncentrácie vyplýva, že uskutočnenie posudzovanej koncentrácie umožní podnikateľovi Wolseley rozšíriť portfólio ponúkaných produktov na slovenskom trhu nákupu a predaja stavebného príslušenstva a sanitárneho tovaru a posilní sa tiež konkurencieschopnosť podnikateľa GAMA Myjava. 

Vzhľadom na to, že v prípade predmetnej koncentrácie dochádza k prekrývaniu podnikateľských aktivít účastníkov koncentrácie na relevantnom trhu nákupu a predaja stavebného príslušenstva ako aj na relevantnom trhu nákupu a predaja sanitárneho tovaru, úrad považuje predmetnú koncentráciu za koncentráciu horizontálneho charakteru. 

Pri posudzovaní dopadov predmetnej koncentrácie na hospodársku súťaž na vymedzených relevantných trhoch úrad skúmal štruktúru podnikateľského prostredia, intenzitu hospodárskej súťaže, bariéry vstupu a postavenie jednotlivých súťažiacich na vymedzených relevantných trhoch. 

6.1	Relevantný trh nákupu a predaja stavebného príslušenstva

Z oznámenia koncentrácie vyplýva, že na relevantnom trhu nákupu a predaja stavebného príslušenstva na území Slovenskej republiky pôsobí relatívne veľký počet podnikateľov, ktorí ponúkajú spotrebiteľom širokú škálu zastupiteľných produktov, pričom exkluzívne alebo dlhodobé kontrakty sú v tomto odvetví zriedkavé a zákazníci majú možnosť voľného výberu bez výrazných nákladov na zmenu dodávateľa predmetných tovarov. Vstup nových podnikateľov na tento trh pritom nie je obmedzený významnými ekonomickými, právnymi alebo regulačnými bariérami a vzhľadom na to, že zákazníci sa pri nákupe tohto tovaru rozhodujú na základe ceny, dostupnosti a kvality, ani vernosť k značke neobmedzuje podnikateľov pri vstupe na tento trh. 

Celkovú veľkosť relevantného trhu nákupu a predaja stavebného príslušenstva na území Slovenskej republiky v roku 2006 vyčíslili účastníci koncentrácie v oznámení koncentrácie vo výške 9 597 mil. Sk, pričom z predložených údajov vyplýva, že celkový objem predaných tovarov zaznamenal v posledných troch sledovaných rokoch stúpajúcu tendenciu a v porovnaní s rokom 2004 vzrástol približne o 43 %. 

Podľa údajov predložených v oznámení koncentrácie dosiahol podnikateľ Wolseley podiel na relevantnom trhu nákupu a predaja stavebného príslušenstva v roku 2006 vo výške 5,91 % a podnikateľ GAMA Myjava dosiahol v roku 2006 podiel na tomto relevantnom trhu vo výške 4,1 %.

Za najvýznamnejších konkurentov na relevantnom trhu nákupu a predaja stavebného príslušenstva na území Slovenskej republiky považujú účastníci koncentrácie podnikateľov STAVMAT IN, spol. s r. o., DEKATRADE, a. s., organizačná zložka, MPL Trading, spol. s r. o. a ďalších. Trhové podiely vybraných konkurentov účastníkov koncentrácie na predmetnom relevantnom trhu v roku 2006 sú uvedené v nasledujúcej tabuľke, pričom úrad vychádzal z údajov predložených v oznámení koncentrácie.

Tabuľka č. 1: Podiely vybratých konkurentov na relevantnom trhu 
nákupu a predaja stavebného príslušenstva v roku 2006

Názov spoločnosti	Trhový podiel	
STAVMAT IN, spol. s r. o.	28,88 %	
DEKATRADE, a. s., organizačná zložka	10,42 %	
MPL Trading, spol. s r. o.	8,34 %	
BEK Baustoffe Slovakia, s. r. o.	4,69 %	
STAVIVÁ-Garaj, s. r. o.	4,69 %	
Zdroj: Oznámenie koncentrácie

Distribúciu stavebného príslušenstva zabezpečujú účastníci koncentrácie prostredníctvom siete vlastných skladov, z ktorých sú tovary distribuované k odberateľom so zabezpečením alebo bez zabezpečenia dopravy podľa dohody s odberateľom. Predmetné tovary nakupujú účastníci koncentrácie od výrobcov a následne ich predávajú cez veľkopredajne, stavebné spoločnosti alebo maloobchody konečnému spotrebiteľovi. Na distribúciu tovarov do veľkoobchodnej alebo maloobchodnej siete využívajú účastníci koncentrácie vlastných zamestnancov alebo kontrahované distribučné spoločnosti.

Z predložených podkladov a informácií ako aj z vyššie uvedenej tabuľky úrad zistil, že trhový podiel na tomto relevantnom trhu je rozdrobený medzi veľké množstvo podnikateľov. Realizáciou koncentrácie medzi podnikateľmi Wolseley a GAMA Myjava si síce účastníci koncentrácie posilnia svoje postavenie na relevantnom trhu nákupu a predaja stavebného príslušenstva na území Slovenskej republiky, ale nedôjde tým k výraznému narušeniu existujúcej konkurencie na príslušnom relevantnom trhu.

Z vyššie uvedených skutočností vyplýva, že vzhľadom na charakter a štruktúru predmetného relevantného trhu a vzhľadom na výšku trhových podielov účastníkov koncentrácie a ich konkurentov, úrad dospel k záveru, že aj po uskutočnení posudzovanej koncentrácie budú účastníci predmetnej koncentrácie vystavení podstatnej hospodárskej súťaži na tomto relevantnom trhu a nebudú sa môcť správať nezávisle od svojich konkurentov, dodávateľov a odberateľov. 

Na základe vyššie uvedeného úrad dospel k záveru, že posudzovaná koncentrácia významne neovplyvní existujúcu štruktúru konkurenčného prostredia na relevantnom trhu nákupu a predaja stavebného príslušenstva na území Slovenskej republiky, a teda uskutočnením predmetnej koncentrácie sa na území Slovenskej republiky nevytvorí ani neposilní dominantné postavenie účastníkov koncentrácie na relevantnom trhu nákupu a predaja stavebného príslušenstva, ktorého dôsledkom sú významné prekážky efektívnej hospodárskej súťaže.

6.2	Relevantný trh nákupu a predaja sanitárneho tovaru

Z oznámenia koncentrácie vyplýva, že podnikateľ Wolseley začal pôsobiť na relevantnom trhu nákupu a predaja sanitárneho tovaru na území Slovenskej republiky iba od roku 2007. Za účelom vyhodnotenia dopadu predmetnej koncentrácie na príslušný relevantný trh úrad vychádza zo skutočného stavu, a preto sa v tomto prípade zaoberal posudzovaním situácie na predmetnom relevantnom trhu v roku 2007.

Podľa informácií predložených účastníkmi koncentrácie pôsobí na relevantnom trhu nákupu a predaja sanitárneho tovaru na území Slovenskej republiky relatívne veľký počet podnikateľov, ktorí ponúkajú spotrebiteľom širokú škálu zastupiteľných produktov, pričom exkluzívne alebo dlhodobé kontrakty sú v tomto odvetví zriedkavé a zákazníci majú možnosť voľného výberu bez výrazných nákladov na zmenu dodávateľa predmetných tovarov. Vstup nových podnikateľov na tento trh pritom nie je obmedzený významnými ekonomickými, právnymi alebo regulačnými bariérami a vzhľadom na to, že zákazníci sa pri nákupe tohto tovaru rozhodujú na základe ceny, dostupnosti a kvality, ani vernosť k značke neobmedzuje podnikateľov pri vstupe na tento trh. 

Celková veľkosť relevantného trhu nákupu a predaja sanitárneho tovaru na území Slovenskej republiky v roku 2007 predstavovala podľa odhadu účastníka konania približne 6 138 mil. Sk, pričom v porovnaní s rokom 2004 zaznamenal tento trh nárast približne o 36 %.

Na základe predložených údajov účastníkmi koncentrácie úrad zistil, že podnikateľ Wolseley dosiahol vo svojom prvom roku pôsobenia na predmetnom relevantnom trhu podiel vo výške 0,2 % a podnikateľ GAMA dosiahol v roku 2007 podiel na tomto trhu vo výške 1,8 %.

Za najvýznamnejších konkurentov na relevantnom trhu nákupu a predaja sanitárneho tovaru označili účastníci koncentrácie podnikateľov Empira, spol. s r. o., Technopoint Sanitrends, spol. s r. o., META-GAS, spol. s r. o. a ďalších. Trhové podiely vybraných konkurentov účastníkov koncentrácie na predmetnom relevantnom trhu v roku 2007 sú uvedené v nasledujúcej tabuľke, pričom úrad vychádzal z údajov predložených v oznámení koncentrácie.

Tabuľka č. 2: Podiely vybratých konkurentov na relevantnom trhu 
nákupu a predaja sanitárneho tovaru v roku 2007

Názov spoločnosti	Trhový podiel	
Empira, spol. s r. o.	8,8 %	
Technopoint Sanitrends, spol. s r. o.	8,3 %	
META-GAS, spol. s r. o.	6,6 %	
AQUA-TERM SERVIS, s. r. o.	5,5 %	
V. I. Trade, s. r. o.	3,3 %	
Zdroj: Oznámenie koncentrácie

Distribúciu sanitárneho tovaru zabezpečujú účastníci koncentrácie prostredníctvom siete vlastných skladov, z ktorých sú tovary distribuované k odberateľom so zabezpečením alebo bez zabezpečenia dopravy podľa dohody s odberateľom. Predmetné tovary nakupujú od účastníci koncentrácie od výrobcov a následne ich predávajú cez veľkopredajne, stavebné spoločnosti alebo maloobchody konečnému spotrebiteľovi. Na distribúciu tovarov do veľkoobchodnej alebo maloobchodnej siete využívajú vlastných zamestnancov alebo kontrahované distribučné spoločnosti.

Z predložených podkladov a informácií ako aj z vyššie uvedenej tabuľky úrad zistil, že trhový podiel na tomto relevantnom trhu je rozdrobený medzi veľké množstvo podnikateľov. Vzhľadom na nízky trhový podiel podnikateľa Wolseley na tomto relevantnom trhu, sa postavenie účastníkov po uskutočnení posudzovanej koncentrácie na predmetnom relevantnom trhu nezmení a nezasiahne do existujúcej štruktúry relevantného trhu. 

Z vyššie uvedených skutočností vyplýva, že vzhľadom na charakter a štruktúru predmetného relevantného trhu a vzhľadom na výšku trhových podielov účastníkov koncentrácie a ich konkurentov, úrad dospel k záveru, že uskutočnením posudzovanej koncentrácie sa postavenie účastníkov koncentrácie na predmetnom relevantnom trhu nezmení a že budú aj naďalej vystavení podstatnej hospodárskej súťaži na tomto relevantnom trhu a nebudú sa môcť správať nezávisle od svojich konkurentov, dodávateľov a odberateľov. 

Na základe vyššie uvedeného úrad dospel k záveru, že posudzovaná koncentrácia významne neovplyvní existujúcu štruktúru konkurenčného prostredia na relevantnom trhu nákupu a predaja sanitárneho tovaru na území Slovenskej republiky, a teda uskutočnením predmetnej koncentrácie sa na území Slovenskej republiky nevytvorí ani neposilní dominantné postavenie účastníkov koncentrácie na relevantnom trhu nákupu a predaja sanitárneho tovaru, ktorého dôsledkom sú významné prekážky efektívnej hospodárskej súťaže.

7.	Záver

Tak ako už úrad uviedol vyššie, po preskúmaní a komplexnom vyhodnotení všetkých získaných podkladov a informácií, úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu nákupu a predaja stavebného príslušenstva a na relevantnom trhu nákupu a predaja sanitárneho tovaru na území Slovenskej republiky. 

Podľa § 33 zákona úrad listom číslo 588/PMÚ SR/2008 zo dňa 14. 02. 2008 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným úradom pod číslom 682/2008 dňa 20. 02. 2008, v ktorom uviedol, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky ani doplňujúce návrhy, a že súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Martin Magál, LL.M.
advokát
Allen & Overy Bratislava, s. r. o.
Carlton Savoy Building
Mostová 2
811 02 Bratislava